“Du skal da ikke arbejde for McKinsey,” siger studielederen til mig.

“Du skal arbejde i Finansministeriet.”

Jeg husker det som en kold, men klar efterårsdag. Vi står og kigger ud over den lille sø i Universitetsparken i Aarhus, studielederen og jeg. De store træer står spredt mellem de gule universitetsbygninger, og bladene er ved at tage efterårets røde og gullige nuancer.

Vi er tilbage i 2013, hvor jeg læser statskundskab på Aarhus Universitet.

Det går godt. Konsulenthuset McKinsey har givet mig et legat for mine studiebedrifter. Og jeg har netop været til reception på universitetet, hvor rektoren har overrakt mig et legat fra dronningen.

Det er derfor, jeg nu står og kigger på den solbeskinnede sø og snakker med min studieleder, der efterhånden er blevet en god bekendt. Vi taler om min fremtid. Hun er ikke i tvivl: Finansministeriet er det rigtige match.

“Det tror jeg, ville være noget for dig,” siger hun.

“Jeg ved ikke helt,” svarer jeg.

Der kører billeder rundt i mit hoved af den daværende finansminister Bjarne Corydon, der i samme periode havde udråbt konkurrencestaten – en stat, der har som mål at vinde i den internationale konkurrence – som vejen frem for Danmark.

“Hvem er det, vi skal konkurrere med, om hvad?” spørger jeg hende, vel vidende at hun kender Corydon privat fra dengang, han studerede selvsamme sted.